MMF: 'Globalni financijski sustav i dalje je Ahilova peta svjetske ekonomije'
'Vlade moraju biti oprezne kada razmatraju ukidanje državne podrške financijskim institucijama"
Međunarodni monetarni fond priopćio je da se globalni financijski sustav donekle oporavio od ekonomske krize, ali ostaje Ahilova peta ekonomskog oporavka. U novom istraživanju MMF-a navodi se da problemi u bankovnom sektoru znače da vlade moraju biti oprezne i spore prije nego povuku podršku financijskim institucijama. MMF također poziva na razjašnjavanje novih pravila reguliranja financijskog sustava. Američki ekonomski oporavak, u međuvremenu, dobiva poticaj od sektora usluga. Privatna organizacija Institute for Supply Management izvještava da je američki sektor usluga rastao i u rujnu, deveti mjesec zaredom, i to bržom stopom od očekivane. Ova organizacija anketira kompanije u uslužnom sektoru, od banaka preko restorana do pružatelja zdravstvenih usluga. U izvješću se navodi da su kompanije i dalje oprezne po pitanju ekonomije, a da tek nešto više od polovice ispitanih izražava neki optimizam. A najnoviji pokazatelji iz Europe sugeriraju oporavak ekonomskog oporavka na kontinentu. Tvrtka Markit, koja se bavi financijskim informacijama, navodi da su europski sektor usluga i industrije rasli u rujnu po najsporijoj stopi u proteklih sedam mjeseci, a da je u Španjolskoj i Irskoj zabilježen pad. Podaci sugeriraju i pad ekonomskog rasta u Italiji. Kako se pojašnjava, europski ekonomski rast sve više ovisi o zemljama poput Francuske i Njemačke, a dovodi se u pitanje sposobnost Grčke, Portugala i Irske da rastu u vrijeme kad moraju značajno rezati svoju državnu potrošnju.